Tre helikoptre rykket ut: 17-åring risikerer fengselsstraff
– Det var en som ringte inn til politiet og sa at han var i en båt sammen med seks personer. Han fortalte at båten tar inn vann og at de var på vei i livbåten. Etter dette brytes samtalen. Slik beskrev redningsleder Thoralf Juva ved Hovedredningssentralen i Sør-Norge dramaet natt til lørdag. Etter tre timer med søk, kunne politiet opplyse at meldingen var falsk.Lørdag besluttet politiet at 17-åringen bak meldingen skal anmeldes, skriver Stavanger Aftenblad. Vanligvis straffes misbruk av nødsignal med forelegg. I dette tilfellet risikerer imidlertid gutten fengselsstraff, selv om det tas hensyn til at han er under 18 år. – Her har meldingen medført at nødetatene rykket ut til en stor redningsaksjon, og resultatet kan bli både fengselsstraff og erstatningsansvar, sier jourhavende politiadvokat Anne Mette Dale i Sørvest politidistrikt til avisen.Det var tre helikoptre, to redningsskøyter og flere sivile fartøy som deltok i søket. Hovedredningssentralen ser alvorlig på falske nødmeldinger. Redningsleder Jan Lillebøe sier at dette i verste fall kan føre til at liv går tapt. – Det kunne oppstått andre hendelser hvor du ikke bruker de nevnte ressursene fordi det er mer alvorlig at seks personer er i ferd med å gå ned. Andre mennesker kan komme i en situasjon hvor de dør fordi vi ikke har tilgjengelige ressurser, sier han til Stavanger Aftenblad.
En gutt (17) kan få fengselsstraff for å ha ringt inn en falsk nødmelding om at en båt var i ferd med å synke. Tre helikoptre og to redningsbåter rykket ut.